કર્ણાટકમાં જેડી-(એસ)-કોંગ્રેસના ગઠબંધનની સરકાર કેટલું ચાલશે એવો સવાલ જ્યારે રાજકીય પંડિતોની ચર્ચાનો વિષય બને ત્યારે તેમાં ભાજપ જેવો પક્ષીય રાજકીય દૃષ્ટિકોણ ન રહેતાં કેટલાંક તથ્યો પણ તેની પાશ્વભૂમાં હોય છે. આ ગઠબંધન સારી એવી બહુમતી ધરાવે છે એથી રાજ્યને સ્થિર સરકાર આપવામાં મુશ્કેલી ન પડવી જોઈએ, પરંતુ પક્ષીય સ્વાર્થ અને વ્યક્તિગત મહત્ત્વાકાંક્ષાના ટકરાવની સ્થિતિમાં બાકીનું બધું ગૌણ બની જાય છે. જેડી (એસ)ના નેતા કુમારસ્વામી એકલા જ મુખ્યપ્રધાનપદના શપથ લઈ રહ્યા હોય એવી સ્થિતિમાં કોંગ્રેસ-જેડી (એસ) ગઠબંધનમાં જેવું માનવામાં આવે છે તેવું સામંજસ્ય લાગતું નથી. નાયબ મુખ્યપ્રધાન બાબતે પણ ભારે ખેંચતાણ પ્રવર્તતી હોય એ સ્થિતિમાં બે નાયબ મુખ્યપ્રધાન રાખવા સુધીની વિચારણાના અહેવાલ સંકટના એંધાણ આપે છે. પૂર્વ મુખ્યપ્રધાન સિદ્ધરામૈયા અત્યારે ખામોશ ભલે હોય, પણ સૌથી મોટા પક્ષના નેતા તરીકે તેઓ કુમારસ્વામીને મુખ્યપ્રધાન તરીકે લાંબો સમય સહન કરી શકશે કે કેમ એ સવાલ છે. ચર્ચા એવી છે કે કોંગ્રેસે કુમારસ્વામી સમક્ષ બંને પક્ષો અઢી-અઢી વર્ષ મુખ્યપ્રધાનપદ સંભાળે એવી ફોર્મ્યુલા રજૂ કરી હતી. કુમારસ્વામીએ તેને નકારી કાઢી હતી. આ ઘટનાએ જ કુમારસ્વામીની સરકારનું અલ્પાયુ નક્કી કરી નાંખ્યું છે. કોંગ્રેસ કરતાં લગભગ અડધી બેઠકો ધરાવતાં જનતાદળ (એસ)ને મુખ્યપ્રધાનપદ સોંપી દેવાનો પક્ષના મોવડીમંડળનો નિર્ણય કર્ણાટક કોંગ્રેસના નેતાઓ અને ધારાસભ્યોને જરા પણ ગમ્યો ન હતો, પરંતુ રાહુલ ગાંધીના સ્તરે તત્કાલ નિર્ણય લેવાયો હોઈ બધાને મૌન કરી દેવામાં આવ્યા હતા. રાહુલ ગાંધીએ આ નિર્ણય અન્ય વિપક્ષી નેતાઓના કહેવાથી બાજી હાથમાંથી સરકી જાય એ પહેલાં એકપક્ષીય રીતે લીધો હતો. એટલે પ્રદેશ કોંગ્રેસના નેતાઓ કુમારસ્વામીને ક્યાં સુધી સહન કરશે એ સવાલ રહે છે.